Forskere afviser egen sammenligning

Uffe Elbæk henviser til en rapport fra FN's Fødevare- og Landbrugsorganisation, FAO, fra 2006, hvor der står, at husdyrsektoren står for 18 procent af verdens samlede af drivhusgasser målt i CO2-enheder. Og det er er ifølge rapporten højere end tallene for transportsektoren.

Men sammenligningen er baseret på to forskellige opgørelsesmetoder, hvilket Detektor tidligere har skrevet i forbindelse med et faktatjek af en lignende påstand i dokumentarfilmen Cowspiracy.

CO2-enheder FAO opgør udledning af drivhusgas i CO2-enheder såkaldt CO2-ækvivalens, hvor man vægter forskellige gasser ud fra deres virkning på drivhuseffekten. Drivhusgassen metan bidrager eksempelvis 21 gange mere til drivhuseffekten end CO2. Et ton metan svarer altså til 21 ton CO2-ækvivalenter. Kilde: Eurostat

Dengang fortalte medforfatter til rapporten og seniorforsker ved Verdensbanken Pieere Gerber til Detektor, at han ikke ville lave sammenligningen i dag, da tallene ikke var opgjort ens. Samme melding lyder nu fra en af rapportens andre forfattere, forsker ved FAO Henning Steinfeld:

- Det er to forskellige måder at måle drivhusgasser på. Det, vi gjorde i forhold til husdyrsektoren, var en fuld livscyklus-analyse, hvor vi så på alle de forskellige komponenter, som er inkluderet i husdyrproduktion - også de indirekte, eksempelvis produktionen af foder, siger han og tilføjer at tallet for transport omfatter langt mindre:

- For transportsektoren tog vi tallet fra en IPCC-rapport. Men det tal dækker kun den direkte udledning fra de fossile brændstoffer, som bruges til at drive motorerne på skibe, fly, biler og toge. De medregner for eksempel ikke den udledning, som hører med i produktionen af biler.

Læs også : Faktatjek: Pape sammenligner æbler og pærer i fattigdomsdebat

FN har nedjusteret andel fra kød

FAO-rapporten, som Uffe Elbæk henviser til, konkluderer, at 18 procent af verdens samlede drivhusgas målt i CO2-enheder stammer fra husdyrhold.

Den direkte udledning fra transport står ifølge IPCC-rapporten for 13,1 procent af verdens samlede udledning af menneskeskabte drivhusgasser.

De 18 procent nedjusterede FAO i en ny rapport fra 2013 til 14,5 procent. I samme rapport har forskerne droppet sammenligningen med transport.

Handler ikke kun om kød

Faktisk begår Uffe Elbæk endnu en fejl i brugen af resultaterne fra FAO. Tallene i de to rapporter, dækker nemlig ikke kun over kødproduktion, som er det, Uffe Elbæk taler om.

- Det er forkert at sige, at der er tale om kødindustriens udledning, for tallet dækker over verdens samlede husdyrhold. Det vil altså også sige produktion af eksempelvis æg, mælkeprodukter og skind, siger Henning Steinfeld og fortsætter:

- Ser man alene på kødproduktion vil tallet altså være lavere, siger han.

Elbæk erkender fejl

Uffe Elbæk erkender over for Detektor, at han tager lodret fejl, når han omtaler rapportens resultater, som om de kun omhandler kødindustrien.

- Jeg er blevet klogere. Længere er den ikke, siger han.

Også i forhold til sammenligningen indrømmer Uffe Elbæk, at han har videregivet urigtige oplysninger. Han mener dog, at fejlen kan forklares med, at rapporten med de forkerte oplysninger ikke er blevet trukket tilbage af FAO, men stadig figurerer på organisationens hjemmeside.

- FN har ikke trukket rapporten tilbage, og det betyder, at det stadigvæk er den, rigtig mange referer til, siger han og fortsætter:

- Usikkerheden opstår i hvert fald i mit univers i, at den stadigvæk er derude, og afsenderen er FN. Jeg er jo ikke miljønørd, jeg er politiker. Og jeg må jo læne mig op af forskerne, som kommer med de her rapporter.

Forsker: Sammenligning skulle skabe opmærksomhed

Detektor har spurgt Henning Steinfeld, hvorfor rapporten indeholder sammenligningen mellem hysdyr og transport, når den nu er problematisk.

- Sammenligningen peger på, at husdyrsektoren bidrager til udledningen af drivhusgasser, som ikke dengang var anerkendt. Vi prøvede at skabe opmærksomhed omkring det emne.

- I rapporten er det en simplificering. Teknisk set ville man sige, at denne sammenligning burde ikke blive lavet, siger han.